Prof Annie Zemlin is die nuwe hoof van die Afdeling Chemiese Patologie.
"My visie vir die afdeling is belyn met die drie kernaktiwiteite van die US en die Nasionale Gesondheidslaboratoriumdiens (NHLS), naamlik navorsing, onderrig en leer, en gemeenskapsinteraksie," sê Zemlin.
"As afdeling is dit nie net belangrik om voor- en nagraadse studente op te lei en 'n gehalte laboratoriumdiens aan ons kliënte te verskaf nie. Dit is ook noodsaaklik om ander te help om hul loopbane te bou, navorsing en die deel van kennis aan te moedig, en verdere samewerking met nasionale en internasionale vennote te bewerkstellig."
Zemlin wys uit dat sy danksy haar voorganger en mentor, prof Rajiv Erasmus, 'n baie goed-georganiseerde afdeling oorgeneem het. "Ek is alreeds 20 jaar lank betrokke by die afdeling. Ek het in 1999 as kliniese assistent aangesluit, in 2004 as chemiese patoloog gespesialiseer en in 2014 medeprofessor geword. Ek het oor die laaste paar jaar nou saamgewerk met prof Erasmus om die afdeling te bestuur."
"Ek wil ook graag voortdurende hoë gehalte vir optimale laboratoriumdiens verseker. Dit behels kliniese skakeling en uitreiking na klinieke, die instandhouding van ons laboratoriumakkreditasie, die aanspreek van klagtes en nie-nakomings, oudits as 'n deurlopende gehalteverbeteringsinstrument, die bekendstelling van nuwe toetse – spesifiek punt-van-sorg toetsing (POCT) en patologie-ondersteunde genetiese toetsing (PSGT) – en nasionale dekking."
Zemlin se navorsingsbelange sluit laboratoriumbestuur en operasionele navorsing, bewysgebaseerde laboratoriummedisyne, diabetes mellitus en kardiovaskulêre siekte, en MIV en inflammasie in. "Ek het in 2016 my PhD behaal in diabetes mellitus en kardiovaskulêre siekte in 'n plaaslike gemeenskap. My studie resultate het getoon dat die diagnose van diabetes in ons bevolking herevalueer moet word. Dit het tot gevolg gehad dat ek 'n nuwe studie in lande regoor Afrika lei wat 'n ontluikende biomerker van glisemiese beheer, genaamd geglikeerde albumien, inspan."
Gevra hoekom sy besluit het om in chemiese patologie te spesialiseer, bieg Zemlin dat sy eers 'n belangstelling ontwikkel het nadat sy as dokter gekwalifiseer het. "Ek kan nie juis sê dat chemiese patologie een van my gunstelingvakke as mediese student was nie," lag sy. "Maar, nadat ek gekwalifiseer het, het ek waardering begin kry vir hoe belangrik chemiese patologie is en dat dit werklik die basis van siekte is. Ek het toe gehoor van 'n vakante pos as kliniese assistent by die Afdeling Chemiese Patologie en besluit om aansoek te doen. Die res is geskiedenis!"